Imtella' Lulju 13, 2021 Rapport: Maria Muscat Għad għandha 63 sena u ilha sitt snin nieqsa mid-dawl kawża ta' pressjoni għolja fl-għajnejn. Maria Calleja qalet lil TVM li kemm ilha nieqsa mid-dawl, ingħalqet ġo kamra u l-kumpanija tagħha huwa r-radju. Minkejja li tħossha qed tgħix f'dinja fid-dlam għax ma tara xejn, Maria tgħid li tħossha grata li rabbiet ħamest itfal, u l-fidi tagħha hija dik li żżommha ħajja. Maria trabbiet ġo dar tat-tfal sa minn mindu kellha sentejn sa tmintax-il sena, u sal-lum ma tafx għala ma setgħetx tgħix mal-familja naturali tagħha. Meta ħarġet mid-dar tat-tfal, Maria żżewġet lil Andrew, li miet seba' snin ilu. Kellha ħamest itfal u llum għandha wkoll għadd ta' neputijiet. Ftit tax-xhur wara li miet żewġha, kawża ta' pressjoni fl-għajnejn, Maria tilfet id-dawl għal kollox. "Qomt filgħodu, l-ewwel kont nara ftit u f'salt ma rajt xejn iżjed," tirrakkonta Maria. Maria mhux biss tilfet id-dawl t'għajnejha, iżda sofriet ukoll problemi f'qalbha u kienet qed tmut. Spjegatilna li ħajjitha dejjem ġod-dlam u tul dawn l-aħħar sitt snin kważi dejjem fil-kamra tas-sodda. "Diment li ma nara xejn, ma noħroġx, għax barra u ġewwa xorta, fil-kamra tiegħi fuq, li filgħodu ngħid ir-rużarju, nisma' l-quddiesa u nagħmel meditazzjoni tiegħi, u niftaħ ir-radju." Maria qalet li minkejja li tilfet id-dawl, il-fidi f'Alla ma tilfithiex. "Ngħidlu anqas għandi fomm biex ngħidlek grazzi… kif ikolli diffikultà ninżel għarkubtejja, nħares 'il fuq u ngħidlu 'Mulej, inti dejjem hemm għalina.'" B'ħajja fid-dlam, u żżomm mal-ħitan biex timxi bl-għajnuna ta' wliedha, Maria qaltilna li fil-kamra tagħha, li għaliha qisha santwarju, b'ħafna talb li tagħmel matul il-jum, tħossha fil-paċi.